
Føler du deg noen gang virkelig sett?


FORFATTERENS MERKNAD

 

Tusen takk for at du vil lese Daggry.

Du bør være klar over at denne boka er den andre av to deler, og at du bør lese den første delen, Nightshade, for å kunne følge handlingen i denne boka.

Boka er beregnet på lesere over 18 år og tar opp temaer som drap, depresjon, sorg, drukning, selvmordstanker, sviktende helse hos en forelder, vold samt seksuelt innhold.


PROLOG

ANONYM

Vet du hvor frustrerende det er å stole på et menneske, å legge ditt siste håp i hendene deres, å tro at dere kanskje kan være venner, og så viser det seg at vedkommende bare er falsk?

Jeg vet ikke hvorfor jeg er overrasket. Alle, alle har sviktet meg.

Når jeg dør, blir det ingen gravstein. Ingen begravelse. Glemt.

Før trodde jeg at det å være god, var medfødt. At onde mennesker ble født onde, og at gode mennesker var forutbestemt til å være det fra fødselen av. Men nå ser jeg hvor feil jeg tok, for jeg har sett mitt eget forfall, fra blåøyd, fortrøstningsfullt barn til å bli en tom, bitter voksen som bare ønsker andre vondt.

Ved kjøkkenbordet, like fuktig og morkent som resten av motellet, stirrer jeg på telefonen min. På det uskarpe bildet av to skikkelser som står over en døende mann, en mann som fortjente å dø.

De fortjener å dø, alle sammen. Jenta, foreleseren, forretningsmennene. Hver eneste en av dem fortjener å dø.

Jeg sveiper fra bildene til meldingene. Det var ikke overraskende at Ophelia Winters hadde en stalker. Det virker som hun samler fiender så uanstrengt at det nesten er beundringsverdig.

Det har gått to dager, og meldingen min til henne er fortsatt ubesvart. Jeg stirrer ut av vinduet, men kan knapt se noe gjennom det øredøvende regnværet.

Det plinger i laptopen med et varsel fra et kryptert meldingsnettsted.

Anon

Jeg har fått bekreftet at hun er tilbake på universitetet.

Tausheten hennes er svar nok. Hvis hun ikke vil komme til meg, må jeg gå hardere til verks.

Anon

Jeg er ferdig her. Eventuelle andre jobber koster ekstra.

Jeg bjeffer ut en kald latter, pusten er hvit foran meg. Jeg kunne ikke ha betalt en hacker til selv om jeg hadde villet det. Alt er borte. Hus, smykker, kontanter. Familie, håp, drømmer. Alt er borte.

Jeg er ferdig med dette livet. Klar til å dra.

Men å dra uten å se Winters-jenta trygle for livet sitt, trygle om tilgivelse? Absolutt ikke.


KAPITTEL 1

ALEX

[UTKAST]

Fra: Alex Corbeau-Green

Emne: Overforbruk (substantiv): Større forbruk enn nødvendig og ofte til skade for helse og miljø

Til: Ophelia Winters

Det har dukket opp en interaktiv reklametavle utenfor kontorbygningen min. Du ville hatet det. Reklame og påtvunget samhandling – de to tingene du liker aller minst. Jeg kan allerede se for meg ansiktsuttrykket ditt.

Faen, jeg savner deg.

«BISTÅR DU politiet i jakten på faren din, Alex?»

«Polerer du hodet ditt for å gjøre det så blankt, Andre, eller er det naturlig?» svarer jeg, mens journalisten desperat følger etter meg mot inngangen i kontorbygget til Green Aviation for sikkert minst tiende gang på to uker.

Sigaretten min freser mot søppelbøtta utenfor. En kamerablits et sted bak meg får meg til å bite tennene sammen.

«Hvordan går det med moren din? Har du noen kommentar om helsen hennes?»

Jeg svelger spydighetene i strupen og overlater til dørvaktene å dytte vekk de nysgjerrige pressefolkene.

De automatiske dørene lukker seg bak meg, og til tross for den prangende prakten i lobbyen blir jeg umiddelbart grepet av klaustrofobi.

Hvis Green er en pandemi av grådighet og korrupsjon over hele kloden, så er dette skinnende kontoret det råtnende episenteret for det hele, den glitrende juvelen i min fars imperium.

Mitt imperium nå.

Men forhåpentligvis ikke så lenge.

Jeg nikker til svar på et par overdrevent muntre god morgen, trommer med fingrene på låret og prøver å påkalle heisen med ren viljestyrke.

Sonya, PR-agenten min, dukker opp ved siden av meg, og den klamme duften av parfymen hennes får det til å klø i halsen. «Ah, Alex. Jeg håpet jeg skulle få tak i deg.»

Jeg ser meg rundt etter en stikkontakt jeg kan stikke en gaffel i, men finner ingen i nærheten. «Hva gjelder det?»

«Pressekonferansen din i morgen. Jeg tenkte at du kanskje ville si litt om familien din på slutten.»

Alle de seks heisene stopper visst i hver etasje i dag. «Det er en forretningskonferanse.»

«Jeg vet det, men det ville vært bra for imaget ditt. Familiemann, en samlet front, selv med det som foregår med faren din.»

Jeg trykker på heisknappen tre ganger til, som om det skulle hjelpe. Den jævla journalisten har gjort meg skikkelig nervøs. «Ville det vært bra eller dårlig for imaget mitt å bruke hodet til Andre Jackson fra Insider Weekly som bowlingkule?»

«Alex, det er en flott mulighet til å berolige aksjonærene med at situasjonen på hjemmebane ikke kommer til å påvirke –»

Endelig kommer heisen, og jeg trykker på knappen til toppetasjen og venter til bare en flik av ansiktet hennes er synlig mellom de to sølvfargede dørene, før jeg sier: «Jeg får Jacqueline til å legge inn en samtale i kalenderen din senere.»

Jeg lener meg mot speilet, utslitt selv om dagen knapt har begynt. Den klaustrofobiske metallboksen sender meg unaturlig høyt i dette glassmonstrumet av en bygning, men humøret mitt blir værende nede i parkeringskjelleren.

Likevel retter jeg på kragen, glatter over sprekkene i masken, overvinner skjelvingen i hendene og tenker på de sju kvinnene jeg gjør alt dette for.

Etter noe som føles som en evighet glir dørene opp og spytter meg ut foran skrivebordet til Jacqueline. Det er stille i toppetasjen, heldigvis, bare lyden av hjertet som hamrer i vei i brystet mitt.

Jeg banker med knokene mot skrivebordet, en irriterende vane faren min hadde, som jeg av en eller annen grunn har tatt til meg. «Hvis Sonya sender deg en e-post om en PR-samtale …»

«Det har hun allerede gjort. Hun kommer klokka halv fire.»

Pokker, disse folkene jobber fort. «Jeg er opptatt klokka tre.»

Blikket hennes faller på kalenderen min, som er åpen på skjermen på den bærbare PC-en. «Med?»

«Jeg må …» Jeg gnir meg i nakken. «Plukke lo mellom tastene på tastaturet?»

«Et tappert forsøk», sier hun og rekker meg en kaffe. «Ha et hyggelig møte.»

Supert.

Jacqueline er en kortvokst, kaotisk kledd kvinne i slutten av trettiårene, og selv om jeg liker henne veldig godt, er hun virkelig elendig i jobben sin.

Jeg intervjuet tolv personer til denne stillingen, og elleve av dem var hensynsløst organiserte assistenter med centimetertykke CV-er. Det føltes mer som om det var de som intervjuet meg. Med spisse stiletthæler, rovdyrblikk og skarlagensrøde negler som ble liggende litt for lenge på underarmene mine, minnet de meg for mye om kvinnene jeg ofte hadde sett faren min invitere ut på helt upassende middager.

Så dukket Jacqueline opp, helt punktlig, men dekket av barneklistremerker. Bakgrunnssjekken min avslørte at hun har tre små barn og bor i en leilighet i Queens. Hun så ut som et rådyr fanget i lyset fra frontlyktene på en bil – slik jeg også følte meg. Hun var like fortapt som meg, men da jeg stilte henne det siste spørsmålet, rettet hun skuldrene under den ikke særlig velsittende blazeren og sa: Jeg er ikke sikker, men jeg vet at vi finner ut av det.

Hun la så mye tro i de ordene at farskompleksene mine og jeg bare ikke kunne si nei.

Og hun er flink til å lage dobbel espresso.

Og som hun sa, finner vi ut av det. Aksjekursen er på vei opp igjen, mediestormen er fortsatt intens, men vi er ikke på forsiden av alle aviser lenger.

På overflaten fungerer det. Men under? Jeg kjemper for å få luft.

Faren min er forsvunnet. FBI dukket opp her for å arrestere ham, men han var ikke å finne noe sted, og ingen har sett snurten av ham siden. Verken teamet av privatdetektiver eller FBIs beste etterforskere har så mye som fått ferten av ham.

Det gjør meg gal, rir meg i drømme, ødelegger appetitten min.

Og jeg er administrerende direktør i et selskap verdt nesten en milliard. Financial Times kalte meg Manhattans vidunderbarn, selv om min mest håndfaste erfaring med å lede noen form for virksomhet har vært å starte en restaurantkjede i The Sims sammen med Charlotte og Mia.

Jeg tror ikke engang den «eksperimentelle» restauranten vår hadde vegger og tak.

Jeg hadde en vag idé om hvordan livet mitt skulle se ut som tjuetreåring. Jeg trodde jeg kom til å være nyutdannet arkitekt, eller drive et mindre selskap jeg hadde grunnlagt selv. Kanskje jeg skulle reise verden rundt uten noen form for ansvar.

Jeg trodde ikke jeg kom til å være administrerende direktør med foreldreansvaret for de seks søstrene mine. Trodde ikke at jeg skulle prøve å organisere sykehusopphold for moren min i smug eller betale barnepiken overtid mens jeg sitter fast i et styrerom av glass. Jeg trodde ikke at jeg kom til å tilbringe kveldene med å krangle med dem fordi de hater å ha sikkerhetsvakter som følger etter dem hele dagen.

På kontoret til faren min – kontoret mitt – strekker strålene fra en lav sol seg over silhuetten av New York og farger veggen foran skrivebordet i en makaber rødfarge.

Og til tross for alt dette, er det en kvinne med rødt hår og brune øyne som opptar mesteparten av tankene mine. I den måneden som har gått siden jeg så henne sist, har jeg ikke tenkt på stort annet.

Glasset i vinduet er kjølig mot pannen, og hvert tunge åndedrag dekker den travle New York-morgenen med dugg. Lyset på elven har samme farge som Ophelias hår.

Jeg forlot henne uten et ord.

For å gjøre det mer utholdelig å se meg i speilet, sier jeg til meg selv at den eneste grunnen til at e-postutkastene som hoper seg opp på laptopen min, aldri blir sendt, er at advokatene mine ber meg om ikke å kontakte henne. Men jeg vet at det ikke er sant. En del av meg mener at jeg ikke fortjener henne, og en annen del er såret. Den ene minner meg stadig på at jeg har gjort livet hennes til et kaos av offentlig oppmerksomhet og nettmobbing, og den andre piner meg om nettene med et spørsmål jeg ikke våger å stille meg selv om dagen.

Var noe av det ekte?

Jeg tror jeg har akseptert at Ophelias motivasjon for å dukke opp i livet mitt, var å samle informasjon, men det er forsøket på å forestille meg nøyaktig når følelsene hennes endret seg, som holder meg våken til langt på natt. Var det ekte da hun lå under sofaen på Carmichaels kontor? Var det ekte da jeg fant henne halvveis druknet ved tjernet? Det må ha vært ekte i bilen på andre juledag, da hun holdt blikket mitt og gispet navnet mitt og fikk meg til å føle at jeg var mer enn nok.

Det må ha vært ekte den dagen.

Og under alt dette ligger det et bitte lite spørsmål, et spørsmål jeg ikke engang vet om jeg har rett til å stille.

Hvordan kunne hun? Jeg vet ikke hvordan den artikkelen ble lekket til media. Innerst inne har jeg vanskelig for å tro at det var henne, men det var hun som skrev den, det er ikke til å komme utenom. Hun må ha visst hva det ville gjøre med familien min da hun skrev alt sammen. Det fikk faren min til å gå amok, pakke våpen og klær og true Fleur og husholdersken da de prøvde å hindre ham i å rømme. Det gjorde at søstrene mine havnet på forsiden av alle aviser, i alle sladrespalter.

For et rot.

Hver gang jeg dusjer og barberer meg om morgenen, ser jeg litt mer av faren min i speilet.

Jeg er i ferd med å bli som ham, akkurat som han alltid har sagt. Jeg kan prøve å late som om jeg bare er som moren min, myk og snill og god, men illusjonen slår sprekker. Jeg er femti prosent min far, og det er et faktum jeg aldri kan unnslippe. Hver eneste positive tanke har en skygge som følger etter og puster meg i nakken uansett hvor fort jeg løper.

Jeg hater at jeg inntar denne rollen på en så naturlig måte. At jeg kan høre stemmen hans lede meg gjennom møter, gjennom økonomirapporter, gjennom tøffe forhandlinger.

Han lærte meg opp til å bli direktør, men jeg skulle ønske han hadde lært meg hvordan jeg skal være mann.

Det er en slags sykdom som følger med penger: Jo mer du har, desto mer higer du etter det. Vi har alltid vært rike, men da nullene på formuen til faren min begynte å hope seg opp, forandret han seg. Det er en avhengighet. Man mister de viktige tingene av syne.

Vi reiste ikke på ferie lenger. Det ble slutt på familiemiddager. Slutt på julegaver. Alle de tingene han skulle ha gjort med pengene sine, stoppet opp. Alt gikk tilbake til Green.

Han byttet bort sjelen sin mot løftet om mer rikdom. Og hvis jeg vil beskytte søstrene mine, kan jeg ikke tillate meg å falle ned i det samme hullet.

Et sted i sidesynet ser jeg Jacqueline vente i døråpningen. Hun kremter for å lese noe fra nettbrettet sitt. Jeg hører bare halvveis etter mens jeg dovent tegner en skisse av en kvinneskikkelse på notatblokken min. Som alle skissene mine for tiden ender den opp med å ligne Ophelia. Den milde buktningen i hoftene når hun går, de myke linjene over magen når hun sitter, musklene i armene, det sitter fast på hjernen min som en tatovering jeg ikke kan viske ut.

Jeg er ute av stand til å lage en tegning uten de samme kurvene og buene, den samme flyten som kroppen hennes har. Jeg elsker henne. Herregud, jeg elsker henne, men kanskje hun hadde rett. Hun og jeg er de rette menneskene i feil univers. Det er for rotete, for komplisert, slik hun hele tiden har sagt det kom til å være.

Når jeg kommer hjem, når søstrene mine har lagt seg og laptopen er slått av, er det ingenting som kan avlede tankene fra henne. Hun blir hver eneste tanke jeg tenker og hvert eneste skjelvende åndedrag jeg tar. Hun dominerer både de mest opprivende marerittene og de mest kjødelige drømmene mine.

Uten de myke lårene, den begredelige kynismen og den rennende nesen hennes har livet mitt blitt grått igjen. Det hadde svidd mindre hvis jeg ikke hadde fått en smak av hvor herlige de andre fargene kunne være.

Jeg er akkurat så ille som Harwood sier at jeg er: fiksert på henne på en usunn og umoden måte.

Harwood. Det er det jeg trenger. Kanskje terapeuten kan fikse meg. Nedfor er ikke et sterkt nok ord for å beskrive humøret mitt de siste dagene. Jeg klør etter å snakke med ham, men han er hos familien i Nigeria resten av uken.

Jeg rister tankene av meg, sender Jacqueline av gårde og slipper inn Mike og Luis, to av de andre lederne som hjelper meg med å drive selskapet. Mediene kan gi meg så mye ros de vil, men halvparten av beslutningene jeg har tatt de siste ukene, er basert på råd fra dem.

Når jeg er ferdig med fase én av planen min for Green – å få skuta på rett kjøl – går jeg videre til fase to – å finne en ny toppsjef. Jeg er ikke dum. Jeg vet at en tjuetreåring uten lidenskap eller driv for selskapet ikke er den beste løsningen. Disse to er de beste alternativene jeg har for øyeblikket. Men jeg kan ikke stole helt på dem. Jeg må forsikre meg om at jeg ikke overlater Green til en som er som faren min.

I mellomtiden er ikke lønna så ille. Jeg har ansatt en kokk til ukedagene, et sikkerhetsteam og enda en barnepike, i tillegg til at jeg har sikret meg best tenkelig pleie til moren min. Jeg betalte en latterlig sum for å kjøpe landroveren jeg leide i ferien for å besøke Ophelia, og fikk den fraktet hit – det føltes som en forbrytelse å la den bli stående hos utleiefirmaet. Nå står den i den underjordiske garasjen som en uvurderlig gjenstand, et museum over tiden min sammen med henne. Noen ganger setter jeg meg i den bare for å kjenne kanelduften hennes.

Det er nok rimelig å si at jeg ikke tar bruddet særlig pent.

DET HOLDER PÅ å bli mørkt da jeg kjører inn i garasjen til mursteinshuset vårt, flankert av en svart bil med vakter. Jeg svinger inn på den tomme plassen mellom det offisielle Land Rover Ophelia Winters-museet (varemerke avventer godkjenning) og den hvite Audien jeg kjøpte til Fleur på syttenårsdagen hennes i forrige uke.

Jeg går ut av bilen og sjekker den for sporingsutstyr. Jeg er ikke sikker på hvor faren min er, og jeg vet ikke om han føler en enorm stolthet over at jeg har beskyttet det dyrebare selskapet hans fra fullstendig kollaps, eller et morderisk raseri over at jeg har tatt jobben hans fordi kjæresten min ga ham verdenshistoriens største metaforiske langfinger. Jeg tviler sterkt på at det er det første.

Jeg tar heisen inn i huset og låser opp døra til hovedfoajeen. Lillesøsteren min Josie kommer stormende mot meg i Batman-kostyme, med kappen flagrende bak seg. «Alex er hjemme!» skriker hun, i et toneleie som bare en sjuåring med sukkerkick kan få til.

Hun krasjer inn i meg, og armene hennes vikler seg rundt livet mitt. Hun utstøter et dramatisk uff og mumler noe om hvor mye hun har savnet meg, og at de tolv timene som har gått siden sist vi snakket sammen, er den lengste ventetiden i historien, noensinne. Jeg må innrømme at det varmer litegrann i brystet. «Tar du fri fra bandittene i kveld?»

Hun vifter med kappen. «Jepp. Jeg har ferie. Har du hatt en fin dag?»

«Fin er kanskje ikke akkurat ordet.» Jeg legger hånden forsiktig på øvre del av ryggen hennes og geleider henne ut på kjøkkenet, der de andre søstrene mine, Mia, Evie, Éléanor og Charlotte, krangler om hvor tynt de skal kjevle ut deigen til småkakene. Det overrasker meg ikke at eldstesøsteren min ikke er der; Fleur har ikke taklet noe av dette særlig godt, og det burde hun heller ikke være nødt til.

Jeg hater at de har måttet gjennomgå så mye. Hater at artikkelen som ble publisert, var som en granat i livet deres, og at ingenting kommer til å falle på plass igjen slik det var før.

Jeg snapper til meg bollen med kakedeig fra marmorbenken. De har klart å bruke alle gryter, panner og redskaper på kjøkkenet, og det er imponerende. «Ååh, så snilt av dere å lage småkaker til meg.»

«Jeg skal ha dem med på skolen i morgen!» protesterer Charlotte og prøver å ta den tilbake.

Jeg stjeler litt av deigen. Jøss, så god den er. Den smaker vanilje. Den smaker av barndom, da pappa fortsatt var glad i mamma og mamma fortsatt var glad i seg selv.

«Hvordan var det på skolen?» spør jeg, setter fra meg bollen og åpner kjøleskapet for å ta meg en alkoholfri øl. Fem forskjellige svar kommer tilbake idet kokken stikker hodet inn døra fra kjøkkenet på baksiden.

«God kveld, sir. Blir det greit med kyllingpai?»

Jeg åpner korken på flasken. «Helt topp. Takk skal du ha.»

Å ha noen til å lage mat er en gudegave. Uten personalet hadde vi nok ikke spist annet enn mac and cheese fra boks.

Jeg plukker på etiketten på flasken og kjenner en tyngde et sted i brystet.

Hvem skal lage mat til Ophelia når hun må reise hjem til foreldrenes hus i påskeferien? Hun kan ikke hakke løk engang.

Mens jeg stirrer på seks overfylte hyller med ferske råvarer og hjemmelaget mat, med søstrenes krangling som et velkjent lydspor bak meg, slår det meg igjen hvor privilegerte vi er. Jeg lukker kjøleskapsdøra igjen, men det kalde gufset som følger, kan ikke måle seg med kulden som traff meg da jeg gikk inn døra i huset til Ophelia i julen.

Jeg klarer ikke å glemme den dagen: stillheten i huset hennes, tomheten, havet av motstand hun måtte overvinne bare for å slippe meg inn i livet sitt, og herregud, jeg har rotet det til så fælt.

Jeg tror jeg har ødelagt oss så mye at det ikke kan repareres.

Jeg setter meg ved kjøkkenøya og ser på mens de fem skjærer deigen i sirkler av vilt varierende størrelse. Jeg har bodd lenge nok i en husholdning med bare kvinner til å vite at når de er stille, betyr det at jeg har avbrutt noe.

«Greit», sier jeg og tar en slurk av flasken. «Hvem har en date til homecoming?»

Taushet.

«Fleur har fått ny kjæreste», utbryter Mia til slutt. De andre stirrer på henne.

Rolig, Alex. Oppfør deg rasjonelt.

Jeg strammer grepet om telefonen mens jeg blar meg gjennom feeden fra overvåkningskameraene i huset, helt paranoid. «Hvem er han?»

«Han er modell.»

Jeg slår av telefonen og prøver å holde beskytterinstinktet under kontroll. Modeller er fæle, særlig de i omgangskretsen til Fleur. Det er noe ironisk ved menn som både bruker neglelakk og samtidig er kvinnehatere av en annen verden. Han bruker henne sikkert som et PR-stunt. «Er han her? Ovenpå?»

Alle blir stille, de har tydeligvis lovet å holde munn. Til og med Mia stirrer på føttene sine, og hun blir rød ytterst på ørene. Humøret mitt surner. Jeg går tilbake til foajeen og opp trappen til venstre, mens jeg tramper så høyt jeg kan, så de rekker å slutte med … hva det nå enn er de holder på med. «Fleur?»

«Hva er det?»

«Kan jeg komme inn?»

«Nei.»

Jeg legger pannen mot døra. «Kommer du ned til middag?»

«Nei.»

«Hva heter vennen din?»

«Freddie», kommer det fra en mannlig stemme. Han høres ut som en skikkelig dust, som Ophelia ville sagt. «Hei, kompis.»

«Hvor gammel er du?» spør jeg, og hører Fleur mumle en spydighet.

«Atten.»

Jeg kan høre Harwoods stemme i ørene, som for fire millionte gang minner meg på at søstrene mine er mennesker i sin egen rett, med egne liv, som har lov til å gjøre sine egne feil. Med sammenbitte tenner prøver jeg å få drittsekken til å føle seg velkommen. «Det hadde vært hyggelig hvis dere kom ned til middag.»

Og få de ekle hendene dine vekk fra søsteren min.

«La henne få leve livet sitt, Alex», lyder en myk stemme. Moren min kommer ut fra soverommet sitt i enden av gangen, kledd i et kremhvitt antrekk i myk kasjmir. Det mørke håret ligger løst rundt skuldrene, blankt, men tynnere enn det har vært før. Hun ser likevel ok ut, hun balanserer på en knivsegg mellom en manisk opptur og den forestående nedturen.

Det som har skjedd den siste måneden, har vært hardt for henne. Jeg trodde ikke hun kunne bli tynnere, men det har hun klart. Ved hvert sykehusbesøk får jeg høre at hjertet hennes er svakt, at muskulaturen svinner, akkurat som livet i øynene hennes. Paranoiaen virker verre, angsten for at alle konspirerer mot henne. Faren min lot henne gå så lenge uten behandling for bipolardiagnosen at det er vanskelig å få med seg hvordan det påvirker helsen hennes. Disse dagene, de jevne dagene hvor det er lett å gjenkjenne kvinnen under utmattelsen, blir mer og mer sjeldne.

Det høres morbid ut, men det er alltid en lettelse å se henne i live når jeg kommer hjem. Hun sier sikkert det samme om meg.

«Jeg prøver. Men han kan jo faen meg gjøre hva som helst med henne der inne. Vi kjenner ham ikke i det hele tatt.»

Hun hekter armen i albuen min mens jeg følger den utmagrede kroppen hennes ned trappen. «Den første kjæresten din var ganske fæl. Tror du ikke jeg så det med det samme hun kom inn døra? Hun utnyttet deg. Hun var bare ute etter berømmelsen og rikdommen din. Men jeg lot deg finne ut av det selv.»

Jeg smiler. «Og nå vet jeg at jeg skal unngå folk som livestreamer den første daten.»

Latteren hennes er dempet, men den er der. «Nemlig. Hvordan har Ophelia det?»

Jeg får et stikk av smerte i brystet. «Hun har det bra.»

Hun sender meg et megetsigende blikk. «Du har fortsatt noen til å passe på henne, ikke sant?»

«Ophelia var like mye innblandet i hele dette rotet som vi var. Det ville være dumt av meg å ikke be Vincenzos folk holde et halvt øye med henne. Det var et taktisk valg.» Og tanken på at noen skal skade henne holder meg våken om natten, men ja, et taktisk valg.

«Har du snakket med henne?» spør hun, mens jeg drar henne inn på det enorme hjemmekontoret til faren min og får henne til å sette seg på kontorstolen.

«Nei.»

«Alex.»

«Hun brukte privatlivet vårt, sykdommen din, pappas … hva faen det nå enn er som feiler pappa, mot oss.»

«Mot faren din», korrigerer hun. «Ikke mot oss. Jeg tror ikke hun ville skade oss.»

Jeg trekker en annen stol bort til henne, setter meg ned og logger meg på laptopen. «Hun nevnte navnet ditt i artikkelen.»

«Før hun kjente meg, vennen. Tenk deg at jeg døde i morgen. Tenk deg at Fleur og jeg døde i et bildrap på motorveien i morgen.»

Jeg grøsser mens jeg henter frem e-postene mine. «Ikke si sånne ting.»

Hun klør meg med neglene i håret. Jeg får lyst til å gråte. Til å krølle meg sammen i fanget til en kvinne som egentlig ikke eksisterer lenger, ikke slik jeg vil at hun skal gjøre. «Men forestill deg det, vennen. Hva ville du gjort hvis du visste hvem som kjørte bilen?»

«Maman», sukker jeg og gnir meg i ansiktet med hendene. «Jeg har allerede overanalysert det nok. Jeg bryr meg ikke om hva hun gjorde mot Cain, jeg bryr meg om hva hun gjorde mot deg, mot jentene. Og hun kommer uansett aldri til å tilgi meg for at jeg dro på den måten. Og så er det avstanden. Jeg kunne fortsette i all evighet.»

«Si at advokaten din ba deg om ikke å kontakte henne.»

«Det er en billig unnskyldning. Jeg har ikke kontaktet henne fordi jeg ikke får meg til å gjøre det. Helens råd har ingenting med det å gjøre.»

«Hun har kanskje skrevet den artikkelen, men jeg tror vi kan være enige om at hun ikke ville ha lekket den», fortsetter hun, som om hun kommer med et poeng jeg ikke allerede har tenkt på i løpet av de utallige søvnløse nettene den siste måneden. Som om dette ikke er den hundrede gangen vi har hatt akkurat den samme samtalen.

Ophelia og jeg er atskilt av tusenvis av kilometer og et enormt hav av mistillit, og alle fremskrittene jeg hadde gjort med henne, har forlist og sunket til bunns.

«Det spiller ingen rolle, mamma. Jeg prøver desperat å komme meg videre. Selv om vi skulle finne ut av det, er jeg her, og hun er der borte. Hun kan ikke ta et fly for å besøke meg.»

«Men når du slutter …»

«Mamma», sier jeg forsiktig. «Vær så snill å la det ligge.»

Milde fingre stryker en lokk av det altfor lange, mørke håret bort fra pannen min, og øynene er fulle av en uidentifiserbar følelse. Tårene samler seg på de tykke, svarte vippene hennes.

«Ikke si det.» Jeg orker ikke høre det igjen.

«Si hva da?»

«At jeg ligner på ham. Det er det første alle sier når de kommer inn på kontoret mitt.»

Underleppen hennes dirrer. «Jeg skulle til å si hvor lei meg jeg er for at du har havnet i denne stillingen, at du har havnet i akkurat den jobben du alltid har sagt at du ikke vil ha. At du er den eneste farsfiguren i livene deres. Jeg skulle si hvor lei meg jeg er for at du har …»

«Maman, nei.»

En enslig tåre renner nedover kinnet hennes. «Endt opp med meg som mor og ham som far.»

«Du er den beste moren jeg vet om», hvisker jeg og legger en arm rundt de beinete skuldrene hennes. «Og det mener jeg.»

«Jeg er bare så utrolig lei for det.»

Jeg snur stolen hennes tilbake mot laptopen. «Nok om det. Se på dette.»

Jeg henter frem en e-post jeg har fått fra Jack, som jeg spilte rugby med på Sorrowsong. Det er en videresendt e-postutveksling mellom foreldrene hans: en anerkjent nevrokirurg og en psykiater.

Hun titter på skjermen, og det blå lyset skinner over de fine kinnbeina hennes. «Enda et legemiddel. Alex, jeg …»

«Det har vært veldig lovende i forsøk. Det kommer snart på markedet.»

«Kjenner du dem?»

«Sønnen deres spiller på rugbylaget mitt – det gamle rugbylaget mitt.»

«Du kan dra tilbake til Sorrowsong. Ikke utelukk den muligheten.»

«Jeg er tjuetre, mamma. For gammel til å begynne på nytt.»

Hun ler og stryker håret bort fra ansiktet med en skjelvende hånd. «Jeg var sånn på din alder. Jeg trodde tiden var ute, selv om jeg bare var et barn.»

«Jeg hadde tenkt å ta en telefon til foreldrene hans, så vi kan få vite litt mer. De er villige til å fly hit fra California for å snakke med deg. Er du interessert, rent hypotetisk?»

«Det er jeg, men … Jeg har fått mange behandlinger, Alex, og alle har virket lovende i begynnelsen. Hjernen min er sliten, og kroppen min er utslitt. Jeg vil ikke dø på et bord i et lite håp om et lengre liv. Jeg vil bare leve lenge nok til å se deg gifte deg.»

Fingrene mine stopper opp over tastaturet.

Ophelia ved alteret. Blomster i hånden, regndråper i håret. En eller annen vanvittig kjole fra en bruktbutikk, for stor, sannsynligvis brun. Stotrende ekteskapsløfter fra nervøse lepper, og et helt liv i fred.

Selv i fantasien min er det tåkete. En fjern fremtid jeg aldri kan gjøre meg fortjent til. Jeg kan drømme om den til de siste trådene av fornuft har glidd gjennom fingrene mine.

Men det blir aldri annet enn en drøm. Men jeg har ikke hjerte til å si det til moren min. Eller kanskje jeg bare ikke helt kan innrømme overfor meg selv at jeg har gitt opp ennå.

Jeg begynner å skrive en e-post som svar, og ignorerer de seksti nye e-postene jeg har fått siden jeg forlot kontoret. «Jeg legger inn en samtale i kalenderen deres.»

INGRID OG EMILY – husholdersken og barnepiken – slår seg ned ved bordet i den helhvite spisestua sammen med Charlotte, Evie, Mia, Josie og meg, og samtalen er overraskende munter. Ingrid klager ivrig over mannen sin, Russell, noe som er en forferdelig idé fordi Russell er sjåføren vår, og Josie gjentar alt hun hører, ordrett. Men det er umulig å hindre henne i å gjenskape Russells høylytte tygging, og det er verdt det for å høre jentene le.

Ingrid er en sånn person: som om hjemmelaget saus med altfor mye olje, klemmer som lukter gammel parfyme og kaffeånde hadde klart å manifestere seg i et menneske. Og det mener jeg som et kompliment. Hun har jobbet her i årevis under dekke av å være husholderske, men gjør så mye mer.

Når faren min kom hjem og lot frustrasjonen over leverandørene gå ut over meg, kom hun ofte inn på kjøkkenet lenge etter leggetid og brukte en halvtime på å lage seg en kopp te, helt til han begynte å kjede seg og lot meg være i fred.

Og Josie vil ikke spise brødskivene sine med mindre Ingrid har smurt dem, så det er ikke mye jeg ikke ville gjort for å beholde henne.

Fleur og Freddie kommer ned når vi andre er halvveis gjennom middagen. Freddie er fortsatt i ferd med å ta på seg Ralph Lauren-strikkegenseren da de kommer inn, noe som gir meg lyst til å stikke kniven i øyet på ham. Det blonde håret hans er strøket bakover, og chinosene er perfekt presset. Bare enda en Shawn Miller-lookalike. Idiot. Jeg nikker kort til ham, for Fleurs skyld.

«Hei, kompis. Jeg likte aksjonæruttalelsen din i går.»

«Takk», mumler jeg, selv om jeg har lyst til å be ham finne seg en mer imponerende hobby enn å se på pressekonferanser i en alder av atten år. «Sett deg ned. Det er nok mat til alle.»

Det gjør han, og stryker det dumme håret ut av øynene.

«Så, har du tenkt på høyere utdannelse, Freddie?»

«Nei, sannsynligvis ikke. Jeg kommer nok til å starte en bedrift, eller en podcast, eller noe sånt.»

Faen i helvete. Rødt flagg. Han er en wannabe-podcaster.

«Jeg synes i det minste dere burde overveie det», foreslår jeg.

Fleur himler med øynene, like lei av denne samtalen som jeg er. «Hold kjeft, Alex.»

«Fleur!» utbryter Mia og skyver det tykke, mørke håret sitt bakover for å skule på henne. Jeg rister på hodet og prøver å avdramatisere situasjonen. Mia har, mer enn noen av oss andre, arvet pappas stahet, og hun tar alltid en konfrontasjon på strak arm.

«Du er ikke moren min, Mia.» Blikket hennes lander på meg. Fleurs interesse for noen form for forhold til meg døde den dagen jeg, i hennes øyne, valgte Green fremfor henne og søstrene mine da artikkelen ble publisert. «Og du er ikke faren min.»

«Juridisk sett er jeg faktisk det.» Inntil videre. Inntil mamma er bedre.

Mamma blir ikke bedre.

«Og det synes du sikkert er helt topp. En sjanse til å bli som ham.»

«Fleur», advarer jeg, og tonen er skarp.

«Men du blir jo det, ikke sant?» Hun ser på klokka. Den er langt over ni. Altfor sen middag for en sjuåring. «Sen middag igjen? Enda en aksjonær å blidgjøre? Enda et møte som går over tiden?»

«Fleur», snerrer Mia og smeller bestikket i bordet. «Du burde være takknemlig for at han prøver å holde familien samlet.»

«Han kommer sent hjem, for Green er tydeligvis viktigere. Han valgte aksjekursen fremfor oss da vi trengte ham som mest. Da vi kunne ha dødd på grunn av vår egen far, valgte han å rømme til New York-kontoret. Høres det kjent ut?»

Maten blir til aske i munnen min. Små biter av monsteret inni meg glir ut i blodomløpet, men akkurat som de alltid har gjort, blir de bare der. Jeg kan ikke lange ut mot dem, selv om jeg hadde villet, jeg kan ikke la den svarte skyen fylle spisestua og kvele søstrene mine. Så den eter meg innenfra og ut i stedet.

Jeg må fikse dette før det ikke er noe igjen av meg i det hele tatt.

Jeg vil bare gå fra bordet. Bare storme ut og låse meg inne på kontoret og dermed bevise at Fleur har rett. Men det gjør jeg ikke. Jeg blir sittende og lytte mens hun fyrer av sitt bitre hat mot meg, for hvis jeg går, blir jeg faren min, og det kan jeg ikke gjøre mot dem.

«Jeg er veldig lei for at du føler det slik, Fleur», får jeg sagt da hun tar en pause for å trekke pusten.

Jeg klandrer henne ikke. Jeg dro til New York, og faren min ga henne et blått øye. Jeg dro til New York, og Fleur brukte sitt eget kredittkort til å gjemme alle søstrene mine på et hotell i Paris mens en hær av kameraer og journalister samlet seg på gaten utenfor. Jeg valgte New York, og Fleur sto mellom min fars raseri og husholdersken vår.

Var det riktig eller galt av meg? Jeg kan vri og vende på det så mye jeg vil, men det endrer ikke det faktum at de trengte meg, og at jeg ikke var der.

Mia gir meg æren for å holde familien sammen, men det var Fleur som holdt eksplosjonen under kontroll. Jeg strammer bare knutene hun knyttet under enormt press. Det er jeg som bestiller legetimer, sørger for at kjøleskapet er fullt, ivaretar sikkerheten, tar kontakt med lærere og intervjuer barnepiker, men det er Fleur som gjør jobben som de ansatte ikke kan gjøre.

Det er hun som tar seg av vennskapsdramaene til søstrene mine, selvtillitsproblemene og alle vanskelighetene som følger med det å være tenåringsjente. Det er hun som gjør de tingene moren min gjorde før det begynte å gå så kraftig nedover med henne de siste to årene. Hun burde ikke vært nødt til å gjøre det, men hun gjør det.

Fleur og jeg er på samme lag, men vi drukner begge to.

«Kanskje Ophelia vil kysse deg igjen, Ally», skyter Josie hjelpsomt inn. Jeg bøyer meg frem og tørker av sausen fra haken hennes.

«Hva får deg til å si det?»

«Noen har redigert pressekonferansen din for aksjonærene», sier Evie, tilsynelatende like desperat etter et nytt samtaleemne som jeg er.

«Redigert?»

«Ja, liksom satt sammen klipp av deg med musikk.»

Det høres ikke sexy ut, men jeg tar det som en sårt tiltrengt seier.

«Green Aviation går inn i en ny tidsalder, og jeg er privilegert som får være en del av det», sier Éléanor og hermer etter stemmen min. Til og med Fleur ler litt.

«Faen ta dere, alle sammen», sier jeg, og stemningen blir lettere.

«Green Aviation går inn i en ny tidsalder», gjentar Charlotte, knepper opp den øverste knappen på blusen og gjør seg bredskuldret.

«Herregud», mumler jeg med mat i munnen, men latteren overdøver det. Hver gang jeg nesten opparbeider meg et ego, sørger disse små toskene for å gjøre meg ydmyk igjen.

Vi kommer oss gjennom middagen uten mer krangling. Fleur rører ikke paien sin, så jeg legger den i en boks i kjøleskapet i håp om at hun vil spise den senere.

Jeg får Josie og Charlotte i seng i halv elleve-tiden, leser noen e-poster og finner mirakuløst nok tid til en økt på treningsrommet i kjelleren.

«Det er skoledag i morgen», sier jeg og legger vektene i stativet da Mia kommer slentrende inn med den gigantiske vannflasken sin og en pose potetgull rett før midnatt. Frustrasjonen min overbeviser ingen. Mia blir alltid med meg på trening. Jeg løfter manualer, og hun pleier å løfte småkaker opp til munnen.

«Jeg er lei for det med Fleur», sier hun, der hun sitter på tredemøllen med snacksen sin.

Jeg dytter til henne med skotuppen. «Flytt deg, vesla. Jeg skal løpe.» Hun aker seg ned på matten ved siden av oss og søler potetgull på båndet. Det knaser under føttene mine når jeg tråkker på det. «Det blir gøy å feie opp.»

Hun tygger ettertenksomt på enda et potetgullflak. «Blås i Fleur.»

«Jeg vil ikke blåse i henne. Det var det som skapte dette rotet. Jeg vil hjelpe henne.»

«Hvorfor kom du ikke, Alex?» hvisker hun, så lavt at jeg knapt hører det over lyden fra tredemøllen. Jeg senker hastigheten litt for å høre bedre.

«Jeg ville komme, Mia. Mer enn noe annet. Men jeg var – er – så lei av ham, ville bare få ham ut av livet vårt. Hvis Green havnet i feil hender, hvis en av de like korrupte kompisene hans tok over, ville det vært like ille som om pappa ikke hadde fått sparken. Han ville fortsatt hatt uendelig mye makt, han ville ha begravd artiklene, fordreid historien, betalt folk for å holde munn. Han ville fortsatt å ødelegge for oss alle – ødelegge for mamma, valgt leger og medisiner. Jeg valgte ikke Green fremfor noen av dere. Jeg valgte langsiktig sikkerhet.»

«Tenk om Fleur hadde blitt alvorlig skadet?»

Herre, gi meg styrke til å holde ut med søstrene mine. «Herregud, Mia. Jeg måtte ta et valg, og jeg kan ikke endre på det. Hvis jeg ikke hadde tatt over Green … hadde pappa latt sinnet gå ut over oss alle.»

«Slo han deg noen gang?»

Jeg sperrer opp øynene av forskrekkelse og stirrer på henne. Alt jeg trodde jeg visste om forholdet deres, truer med å rase sammen. «Slo han deg?»

«Aldri», hvisker hun. «Men de blåmerkene du fikk på fotballbanen, sammenfalt alltid med fallene i aksjekursen.»

Jeg krymper meg ved minnene som farer gjennom hodet mitt. Om harde hender som skulle ha vært kjærlige. «Du er seksten år, M. Du burde ikke bry deg om hva en aksjekurs er engang.»

«Å, jeg bryr meg ikke. Ikke i det hele tatt.»

Jeg gliser selv om det brenner i lårmusklene. «Bra.»

Jeg øker farten igjen, i håp om at ilden i beina skal svi bort den forvirrende blandingen av følelser i brystet mitt.

Nok en dag overstått. Gud vet hvor mange som gjenstår.

Jeg løper til jeg så vidt klarer et åndeløst god natt til Mia da hun går, til jeg har skapt meg et snev av håp om at jeg kanskje blir trøtt nok til å sovne raskt i kveld.

Jeg ble vant til å forankre min egen pust i Ophelias, vant til å ønske å sovne bare for å våkne ved siden av henne. Det intenst kobberrøde håret hennes var soloppgangen min, og de to forlokkende gropene nederst på ryggraden hennes var mitt grep om virkeligheten.

Nå er det bare byrden av forvirring og anger som ligger på puten ved siden av min.

Ophelias svik er ikke nok til å få meg til å hate henne. Artikkel eller ikke, jeg elsker henne. Jeg vet ikke hvordan jeg skal få det til å gå over.

